જામનગર અને દ્વારકા જિલ્લો ચાલુ ચોમાસે મહદઅંશે કોરાધાકોડ જેવો રહ્યા બાદ ચાલુ અંતિમ તબક્કામાં આજે કલ્યાણપુર તાલુકો જળબંબોળ બન્યો હતો. આજે મેઘાવી માહોલ વચ્ચે કલ્યાણપુરમાં ચાર ઇંચ, કાલાવડમાં ત્રણ ઇંચ, જોડીયામાં દોઢ ઇંચ, ધ્રોલ અને જામનગરમાં એક ઇંચ તથા દ્વારકા, ખંભાળિયા, લાલપુરમાં અડધો ઇંચ વરસાદ પડયો હતો. બીજી તરફ ભાટીયામાં બે ઇંચ તો આસપાસનાં કલ્યાણપુર તાલુકાનાં જ સૂર્યાવદર, ટંકારીયા, ચંદ્રાવાડ, સણોસરી વગેરે ગામોમાં ૧૧ ઇંચ વરસાદ ખાબકી જતાં તમામ વિસ્તારો બેટમાં ફેરવાઇ ગયા હતા. જામરાવલમાં સાત ઇંચ તો લાંબામાં ચાર ઇંચ તેમજ નંદાણા, મેવાસા અને વિરપરમાં ત્રણ ઇંચ મેઘમહેર વરસી હતી.